Svavar Hávarðsson hjá Fiskifréttum birti um daginn grein um Lava Seafood en fyrirtækið er ört vaxandi fyrirtæki þar sem starfsmenn hafa að stórum hluta fengið menntun sína hjá Matís . Lava Seafood er ungt fyrirtæki sem sérhæfir sig í útflutningi sjávarfangs og hefur vaxið hratt . Nú starfa hjá fyrirtækinu tíu starfsmenn en þriðjungur þeirra hefur hlotið menntun í matvælafræði með aðkomu Matís . Á næstunni bætist starfsmaður í starfslið Lava Seafood sem hlaut mikilvæga þjálfun hjá einum af forverum Matís , Rannsóknastofnun fiskiðnaðarins . Lava Seafood hóf rekstur með útflutningi sjávarfangs til Nígeríu árið 2014 . Þróunarstarfið lykillinn Kristmann Pálmason , framkvæmdastjóri Lava Seafood , varð vitni að mikilvægi og þýðingu rannsókna og þróunarstarfs í tengslum við viðskiptahagsmuni Íslands þegar fyrirtækið steig sín fyrstu skref ytra . Kunnugt er að lækkandi olíuverð hefur haft mikil áhrif á kaupgetu almennings í löndum á borð við Nígeríu . Í ofanálag gripu Nígerísk stjórnvöld til aðgerða sem miða að aukinni sjálfsbjörg Nígeríumanna til matvælaframleiðslu . Þar á meðal voru aðgerðir til að takmarka innflutning á matvælum s.s. þurrkuðu sjávarfangi frá Íslandi . Gengisskráning , aðgengi að gjaldmiðlum og tollar höfðu áhrif , magn og verðmæti útflutnings héðan dróst saman . Slíkt hafði áhrif bæði efnahagslega og ímyndarlega , þar sem minni sala á sérstökum sjávarafurðum minnkar nýtingu Íslendinga á sjávarafla . Að sögn Kristmanns er staðreyndin sú að þó menn vilji koma á fullkomnum markaði með vörur og þjónustu þá eru víðast það miklir hnökrar á , að hvergi er í raun hægt að tala um fullkominn markað . Víða eru gáttir sem einungis opinberir aðilar geta opnað . Uppbygging þekkingar Því fór viðskiptasendinefnd til Nígeríu í fyrra undir forystu Lilju Alfreðsdóttur , þáverandi utanríkisráðherra , en þó sendinefndin kæmist inn um gátt sem áður var lokuð , var samtalið við gestgjafana takmarkað . „ Samtalið við nígerísk stjórnvöld , fjármálaráðherra Nígeríu , komst fyrst af stað þegar mennta - og rannsóknasamstarf um nýtingu auðlinda sjávar , sem Matís og Sjávarútvegsskóli háskóla Sameinuðu þjóðanna ( UNU-FTP ) hafa lagt grunn að , barst í tal . Fjármálaráðherra Nígeríu opnaði dyrnar fyrir íslenska ráðamenn hjá Tollstjóra Nígeríu í beinu framhaldi af umræðu um rannsókna - og þróunarsamstarfið , “ segir Kristmann og bætir við að Matís og UNU-FTP hafi tekið stór skref í þróa rannsóknir Íslendinga á sjávarafurðum . Mjög mikilvægt sé að nýta það sem komið er og byggja upp þekkingu á því hvað við erum með í höndunum í fyrsta lagi , og hins vegar hvað við erum í raun að selja inn á alla okkar fiskmarkaði , einkum með tilliti til heilnæmis , próteina og áreiðanleika . Það sé mikilvægt að tengja nýsköpunina inn á þekkta markaði t.d. Nígeríu auk þess að leita að nýjum mörkuðum . Eins og Fiskifréttir hafa fjallað um að undanförnu hefur fjölþjóðlegt tengslanet vísindasamfélagsins í Matís dregið til landsins hæfileikaríkt fólk sem íslenskur sjávarútvegur getur nýtt sér með markvissum hætti með tilliti til þekkingar á og aðgengi að nýjum mörkuðum . Skemmst er að minnast ráðstefnunnar World Seafood Congress , sem Matís skipulagði með tilstyrk fjármála - og sjávarútvegsfyrirtækja . Ráðstefnan var mikilvægt innlegg inn í umræðu á alþjóða vísu , að sögn Kristmanns . Ráðstefnuna sóttu jafnt fræðimenn , ráðherrar og stjórnendur fyrirtækja í tengslum við sjávarútveg framtíðarinnar . Kristmann segir að íslensk fyrirtæki eigi að leggja kapp á að nýta þá þekkingu og þann mannauð sem Matís hefur byggt upp með gagnkvæmu samstarfi . Það hafi Lava Seafood gert ; nýtt sér vísindasamfélagið Matís til að undirbúa margþætt verkefni á erlendri grundu . Fyrirtækið á í viðskiptum við félög í yfir 30 löndum og byggir á þeirri trú að allstaðar sé hægt að selja þekkingu . „ Matís má kalla samnefnara fyrir þá íslensku þekkingu sem er svo eftirsótt er viðkemur verðmætasköpun úr auðlindum sjávar , “ segir Kristmann .